李漢老見過不及見以詩謝之
作者：趙鼎臣
朝代：宋

paragraphs: 埋沒簿領中，氣結不得吐。
官柳欲飛花，春事遽如許。
騎馬出東城，意若鴻鵠舉。
獨行雖少味，自足寬靡盬。
歸來兒女曹，怪事說覶縷。
有客適過翁，身騎五色羽。
自非翱瀛洲，恐是翔紫府。
雲來久躊躇，鶴去迷處所。
我老俗吏中，人物誰比數。
頼獨有故人，慰藉能傴俯。
一臂乃失之，遇事真齟齬。
朝來益癡絕，物色徧庭宇。
尚尋履迹餘，用意毋乃魯。